钦定古今图书集成/明伦汇编/官常典/第554卷 > 傅琰
## 钦定古今图书集成/明伦汇编/官常典/第554卷 > 傅琰

按《南齐书》本传，“琰字季珪，北地灵州人也。祖邵，员外
郎。父僧祐，安东录事参军。琰美姿仪，解褐宁蛮参军、
本州主簿、宁蛮功曹。宋永光元年，补诸暨武康令、广
威将军，除尚书左民郎，又为武康令，将军如故。除吴
兴郡丞。泰始六年，迁山阴令。山阴，东土大县，难为长
官。僧祐在县有称，琰尤明察，又著能名。其年爵新亭”
侯。元徽初，迁尚书右丞。遭母丧，居南岸，邻家失火，延
烧琰屋，琰抱柩不动，邻人竞来赴救，乃得俱全。琰股
髀之间，已被烟焰。服阕，除邵陵王左军谘议，江夏王
录事参军。太祖辅政，以山阴狱讼烦积，复以琰为山
阴令。卖针卖糖老姥争团丝，来诣琰，琰不辨核，缚团丝于柱鞭之，密视有铁屑，乃罚卖糖者。二野父争鸡，
琰各问何以食鸡，一人云“粟”，一人云“豆”，乃破鸡得粟，
罪言豆者。县内称神明，无敢复为偷盗。琰父子并著
奇绩，江左鲜有匹云。诸傅有《治县谱》，子孙相传，不以
示人。昇明二年，太祖擢为假节、督益宁二州军事、建
威将军、益州刺史、宋宁太守。建元元年，进号宁朔将
军。四年，征骁骑将军，黄门郎。永明二年，迁建威将军、
安陆王北中郎长史，改宁朔将军。明年，徙庐陵王安
西长史、南郡内史，行荆州事。五年，卒。琰丧西还，有诏
出临。临淮刘元明亦有吏能，为山阴令，大著名绩。琰
子翙问之，元明曰：“我临去当告卿。”将别，谓之曰：“作县
唯日食一升飰，而莫饮酒。”